Hakon Magne Wrangell

Hakon Magne Valdemar Wrangell (1859–1942) var en norsk skipsreder og politiker. Han begynte med sildehandel, og bygde opp et av de tre store rederiene i Haugesund på slutten av 1800-tallet. Han ble også president i Norges Rederiforbund. Wrangell ble en meget benyttet mann i sin hjemby, som valgte ham til ordfører og stortingsmann (1904–1909 og 1922–1927). Han var også dansk visekonsul i Haugesund.

Liv og virke 
Han ble født utenfor ekteskap som sønn av Cecilie (Sille) Sakariasdatter og telegrafbestyrer Hans Marcus Wrangell. Wrangell hadde allerede flyttet fra byen og stiftet familie på Østlandet. Slektsnavnet Wrangell er av baltisktysk opprinnelse. Moren var av bondeslekt fra Klepp. Han vokste opp hos morens foreldre i Stavanger, der han også ble konfirmert. Da han var fem år gammel, giftet moren seg med kjøpmann Thomas Wegner Nordbø i Haugesund. Etter at hun ble enke, giftet hun seg på nytt med hotellvert Hans Halstensen Norem. Wrangells halvbror fra morens første ekteskap, Theodor Nordbø, ble også skipsreder.

Han giftet seg i 1880 med sin kusine Amalie Hansen, datter av fasteren Caroline (født Wrangell) og Andreas Hansen, farens etterfølger som telegrafbestyrer i Haugesund. Hakon Magne og Amalie fikk tolv barn, men seks av dem døde unge, flere av dem av tuberkulose. I 1893 bygde de sin villa øverst i Torgbakken i Haugesund.

Utmerkelser 
H.M. Wrangell ble utnevnt til kommandør av St. Olavs Orden, Vasaordenen og Dannebrogordenen. Han ble også tildelt 7. juni-medaljen og Kong Haakon VIIs jubileumsmedalje 1905–1930.

Referanser

Litteratur

Eksterne lenker 
 

Stortingsrepresentanter for Haugesund
Stortingsrepresentanter for kjøpstedene i Vest-Agder og Rogaland fylker
Stortingsrepresentanter fra Frisinnede Venstre
Stortingsrepresentanter fra Samlingspartiet
Stortingsrepresentanter fra Moderate Venstre
Stortingsrepresentanter 1904–1906
Stortingsrepresentanter 1907–1909
Stortingsrepresentanter 1922–1924
Stortingsrepresentanter 1925–1927
Ordførere i Haugesund
Norske skipsredere
Kommandører av St. Olavs Orden
Vasaordenen
Dannebrogordenen
Personer fra Haugesund kommune
Artikler i sjøfart-prosjektet